Eros

**Eros** () u grčkoj mitologiji je jedan od Primordijalnih bogova, bog je ljubavi, strasti i seksualne požude i sama ljubav. Neki smatraju da je sin Afrodite i Aresa ili Hefesta, a neki da je utjelovljenje životvorne snage koja se rodila iz prvobitnog Haosa. Njegov pandan u rimskoj mitologiji je Kupid.

[mini|[Michelangelo Caravaggio: Eros (Amor), 1600.]]

## Karakteristike 
[mini|lijevo|Eros, [5. vijek p. n. e.]]

Erosa su prikazivali kao mladog i krilatog dječaka sa spremnim lukom i strijelama koje bi odaslao u srca smrtnika ili bogova. Dvije vrste njegovih strijela su: zlatne s golubovim perjem koje su uzrokovale samo ljubav i sive strijele sa sovinim perjem koje su uzrokovale neodređenost.

Pjesnikinja Sapfa opisivala ga je kao gorkog i okrutnog prema svojim žrtvama, ali istovremeno zavodljivog i prelijepog.

U Rimu su ga također zvali požudom, Kupid (lat. *Cupido* = požuda). Rimljani su ga uzeli kao simbol života poslije smrti te je njegov lik oslikavao brojne sarkofage. Grci su ga prikazivali kao najljepšeg i najviše voljenog te su njegovi kipovi bili najviše u dvoranama.

Nekoć je Eros bio nazivan i *Erotes* (množina grč. riječi *eros*) što je opisivalo sve radnje koje su sadržavale ljubav i požudu, heteroseksualnost i homoseksualnost. Nazivali su ga i *Eleutherios* = osloboditelj.

Eros je u ranoj grčkoj poeziji i umjetnosti prikazan kao mlad odrasli muškarac koji oličava seksualnu moć i umjetnik.

## Kult 
Bez obzira na to što je jedan od najstarijih bogova, njegov kult se počinje kasnije slaviti u samoj Grčkoj. U pretklasičnoj Grčkoj postojao je kult Erosa, ali je bio mnogo manje važan od Afroditinog. Međutim, u kasnoj antici, Eros je obožavan od strane kulta plodnosti u Tespiji. U Atini je dijelio vrlo popularan kult sa Afroditom, a četvrti dan svakog mjeseca mu je bio svet (koji su dijelili i Herakle, Hermes i Afrodita).

Eros je bio jedan od Erota, zajedno s drugim figurama kao što su Himera i Potos, koji se ponekad smatraju zaštitnicima homoseksualne ljubavi između muškaraca. Eros je također dio trijade bogova koji su igrali uloge u homoerotskim vezama, zajedno sa Heraklom i Hermesom, koji su darivali kvalitete ljepote (i odanosti), snage i rječitosti, respektivno, muškim ljubavnicima.

Tespijci su slavili *Erotidiju* (starogrčki: Ἐρωτίδεια) što znači praznike Erosa.

Imao je epitet *Klêidouchos* (Κλειδοῦχος), što znači da drži/nosi ključeve, jer je držao ključ od srca.

## Mitologija 
### Rođenje 
[mini|[Lucas Cranach: Venera i Kupid (Afrodita i Eros), 1509.]]

Za Erosa se vjeruje da je među prvima izašao iz Haosa te da je jedan od primordijalnih bogova. Rečeno je da je odgovoran za spajanje Urana i Geje (Neba i Zemlje). U legendama iz Eleuzine nazvan je *protagonus*, prvorođenac.

Prema Hesiodovoj *Teogoniji* (oko 700. p. n. e), jednom od najstarijih grčkih izvora, Eros (bog ljubavi) je bio četvrti bog koji je nastao, nakon Haosa, Geje (Zemlje) i Tartara ( ponor).

Homer ne pominje Erosa. Međutim, Parmenid (oko 400. p. n. e), jedan od predsokratskih filozofa, čini Erosa prvim od svih bogova koji su nastali.

Prema Aristofanovom djelu *Ptice* rođen je od Ereba i Nikte (Tame i Noći). U kasnijim mitološkim pričama on je Afroditino i Aresovo dijete. Hesiod u *Teogoniji* donosi da je Afroditin pomoćnik, ali ne i njen sin. Postoje i verzije da je Zefirov i Iridin sin.

### Život 
U okviru prve verzije porijekla u kojoj je sin Aresa i Afrodite, postoji mit da ga je Zeus odlučio ubiti čim se rodio, ali ga je Afrodita sakrila u duboku šumu gdje Zeus nije mogao vidjeti i povjerila ga divljim lavicama. Kad je odrastao, vratio se na Olimp i bogovi su mu poželjeli dobrodošlicu. Erosov je brat Anteros ili Protuljubav.

#### Eros i Psiha 
[mini|lijevo|[Anthonis van Dyck: Eros i Psiha, 1638.]]

Afrodita je bila ljubomorna zbog ljepote jedne smrtnice Psihe te je rekla Erosu da je pogodi u srce da se zaljubi u najružnijeg čovjeka na svijetu.

Eros je prihvatio majčinu naredbu, ali kad je došao do Psihe, odmah se u nju zaljubio.

Svake noći ju je posjećivao, ali joj je svaki put rekao da ugasi svjetiljku da ga ne bi vidjela. Ona se zaljubila u njega ne znajući ko je. Jedne noći odlučila je doznati te je upalila svjetiljku, a kapljica vrućeg ulja iz nje pala je na Erosa koji se probudio. On je poletio i neuspješno pokušavao pronaći ljubavnika za nju.

Na posljetku ih je Zeus prihvatio i dao im dopuštenje da se vjenčaju te je Psihu uzvisio u božanstvo.

## Eros u psihoanalizi 
Eros je po Freudu instikt života, antipod Tanatosu. Insistira na distinkciji erotizma i Erosa. Erotizam je uži pojam i podrazumijeva spolno uzbuđenje i usmjerenost ka seksualnosti. Sa druge strane, Eros je princip života i stvaralaštva uopće, a reprodukcija je tu shvaćena kao vrhunski čin stvaralaštva.

## Također pogledajte 
* Ares

## Reference 
## Vanjski linkovi 
* Eros, primordijalno božanstvo u klasičnoj literaturi 
* Eros, bog ljubavi u klasičnoj literaturi i umjetnosti 
* Eros u grčkoj mitologiji 


Kategorija:Grčki primordijalni bogovi